MC เคาะแผนซื้อหุ้นคืน 8 ล้านหุ้น วงเงิน 120 ลบ. เริ่ม 12 ก.ย.61
MC เคาะแผนซื้อหุ้นคืน 8 ล้านหุ้น วงเงิน 120 ลบ. เริ่ม 12 ก.ย.61
29 ส.ค. 2561

บริษัท แม็คกรุ๊ป จำกัด (มหาชน) หรือ MC เปิดเผยว่า ที่ประชุมคณะกรรมการบริษัทเมื่อวานนี้ (28 ส.ค.) อนุมัติโครงการซื้อหุ้นคืน โดยจะใช้วงเงินไม่เกิน 120 ล้านบาท เพื่อซื้อหุ้นจากตลาดหลักทรัพย์แห่งประเทศไทย (ตลท.) ไม่เกิน 8 ล้านหุ้น คิดเป็นไม่เกิน 1% ของหุ้นที่จำหน่ายได้แล้วทั้งหมด กำหนดระยะเวลาที่จะซื้อหุ้นคืนตั้งแต่วันที่ 12 กันยายน 2561 ถึงวันที่ 11 มีนาคม 2562
สำหรับราคาหุ้นที่จะซื้อคืน โดยให้นำราคาหุ้นเฉลี่ยย้อนหลัง 30 วันก่อนวันที่บริษัทจะทำการเปิดเผยข้อมูลมาประกอบการพิจารณากำหนดราคาหุ้นด้วยราคาซื้อคืนจะไม่เกินกว่าร้อยละ 115 ของราคาปิดของหุ้นเฉลี่ย 5 วันทำการซื้อขายก่อนหน้านั้น ทั้งนี้ราคาหุ้นปิดเฉลี่ยย้อนหลัง 30 วันทำการตั้งแต่วันที่ 13 กรกฎาคม 2561 ถึงวันที่ 27 สิงหาคม 2561 เท่ากับ 12.11 บาทต่อหุ้น
โดยการซื้อหุ้นคืนดังกล่าวเพื่อเป็นการบริหารสภาพคล่องส่วนเกินของบริษัทให้เกิดประโยชน์สูงสุด รวมถึงเป็นการส่งสัญญาณแก่ผู้ลงทุนถึงสถานะทางการเงินที่แข็งแกร่งของบริษัท และเพื่อเพิ่มอัตราผลตอบแทนให้แก่ส่วนของผู้ถือหุ้น (ROE) รวมถึงเพิ่มอัตรากำไรสุทธิต่อหุ้น (EPS)
ทั้งนี้ คณะกรรมการบริษัทจะพิจารณากำหนดวันจำหน่ายหุ้นที่ซื้อคืนและจะแจ้งให้ทราบอีกครั้งภายในระยะเวลา 6 เดือนนับแต่วันที่ซื้อหุ้นคืนเสร็จสิ้น แต่ต้องไม่เกิน 3 ปี